Svend Heiselberg (V), 2001-01-23:
Jeg vil gerne sige tak for redegørelsen.
Desværre må jeg sige, at redegørelsen ikke beroliger, hverken den skriftlige eller fru Dorte Bennedsens indlæg her.
Færdselssikkerhedskommissionen, som er regeringens rådgiver,
kommer med mange forslag.
Her er 62 forslag, men efter min mening mangler der folkelig forståelse for mange af de forslag, man kommer med, og jeg synes, at der er grund til at være meget kritisk over for meget af det arbejde, som Færdselssikkerhedskommissionen laver.
Deres forslag er efter min mening præget af, at mange medlemmer i kommissionen ikke har meget sympati for biler.
Der afholdes mange møder og konferencer, hvor man sidder og bekræfter hinanden i, at det er farligt at køre bil, og deres forslag går i høj grad ud på, hvordan man kan hjælpe regeringen med at få flere penge i statskassen.
Og det er jo også det, som fru Dorte Bennedsen var inde på med bøder, bøder. Der er mange trafikforhold at forholde sig til, og det er jo ikke, fordi der ikke forskes i trafikpolitik i Danmark.
Trafikforskere har da også givet mig ret i, at trafikforskningen, som vel koster op i nærheden af 80 mio. kr. om året i Danmark, bør ændres.
I Venstre værdsætter vi bilen højt.
Vi ved, at de fleste familier på den ene eller den anden måde er afhængige af bilen.
Den kollektive trafik kan ikke alene dække borgernes kørselsbehov, når de skal passe deres arbejde, hente og bringe børn i daginstitutioner osv., og bilisterne skæpper jo også godt i statskassen med ca. 40 mia. kr. om året.
Man kan sige, at statskassen jo er blevet afhængig af de mange milliarder, bilisterne leverer.
I Venstre har vi den opfattelse, at der ikke bliver færre, men flere biler, og vi tror også, at der bliver flere biler på Øresundsbroen til sin tid.
Venstre ønsker mere trafiksikre veje, og vi er uforstående over for, hvorfor vi ikke bygger flere motorveje og motortrafikveje.
Det er jo motorvejene, der er de mest trafiksikre, men af ideologiske grunde er venstrefløjen imod, at man skal bygge de trafiksikre veje, selv om det er beviseligt, at det er her, at de færreste uheld sker.
Det er også det, jeg må kritisere.
Kommissionen peger jo ikke på, at man skal bygge motorveje, for det passer ikke ind i venstrefløjens synspunkter i Færdselssikkerhedskommissionen.
Vi har dårlige vejkryds, dårlige amts- og kommuneveje, som fru Dorte Bennedsen også var inde på.
De har
en meget dårlig standard, og det er rigtigt, at det i høj grad skyldes, at kommuner og amter ikke har penge til at udbedre dem med
I Venstre synes vi, at det ikke alene er kritisabelt, men også ærgerligt, at de partier, der har forståelse for bilisterne og for trafiksikkerheden, og for at bilerne skal være her, dog ikke kan sætte sig sammen og gennemføre den nødvendige trafikpolitik.
I Venstre er vi imod, at udgangspunktet, når der skal drøftes trafiksikkerhed, så altid er højere bøder og automatisk overvågning.
Jeg forstår, at man her har indgået en aftale med venstrefløjen om at tilplastre landet med automatisk overvågning.
Skal vi være helt ærlige, må vi jo konstatere, at de forsøg, der er foretaget med de automatiske fartfælder, viste, at hastigheden kun blev dæmpet med ca. 1,2 km i forsøgsperioden. Jeg vil tillade mig at kalde det en fiasko af rang, men alligevel er det jo vigtigt.
Det er vigtigt for regeringen, for her har man mulighed for at presse yderligere et par hundrede millioner kroner ud af bilisterne, penge, som skal i statskassen.
Jeg synes, at det er meget kritisabelt, at trafiksikkerheden skal bygge på den antagelse, at man kan få flere penge i statskassen.
I Venstre vil vi noget andet.
Vi har den opfattelse, at der er behov for mere politi på vejene.
Vi har jo måttet konstatere, at man har nedskåret færdselspolitiet næsten med en fjerdedel, så det er altså klart, at det er mange ting, man ikke opdager, heller ikke, om man tilplastrer landet med fartfælder.
Vi ønsker, at der ved indkørsel til byerne skal være opstillet fartmålere, der viser, hvor stærkt bilisterne kører. Vi er stærkt optaget af, at de virkelige fartbøller bliver straffet.
Vi ser og oplever, at alt for mange unge mennesker kører helt uansvarligt, kører respektløst.
Det er ikke dem, der overskrider hastigheden på motorvejen med 10 eller 20 km i timen.
Fartbøller er de bilister, der tilsidesætter andres og deres eget liv og førlighed på den groveste måde.
Når de stoppes, bør de efter vores mening fratages kørekortet, og man bør overveje at konfiskere bilen i den tid, hvor de har fået frataget kørekortet.
Vi går ikke ind for et generelt klippekort, som jeg kan forstå at der er nogle, der synes om, og som man også peger på i Færdselssikkerhedskommissionens rapport, men vi har den opfattelse, at et nyerhvervet kørekort er et prøvekort, altså
et slags køreklippekort.
Med hensyn til spirituskørsel mener vi også, at over for bilister, der kører med så mange promiller i blodet, at det berettiger til frakendelse af kørekortet, bør man endvidere overveje at konfiskere bilen i den periode, hvor bilisten ikke har noget kørekort.
Vi mener, at strafferammen for uansvarlig kørsel og spirituskørsel skal hæves.
Det har jeg hørt fru Dorte Bennedsen jo ikke synes at den skal.
Folk skal have lov til at kunne køre et menneske ihjel om eftermiddagen og så ud i det fri igen om aftenen.
Vi vil ikke finde os i at blive tyranniseret af uerfarne bilister og folk, der kører rundt og er spirituspåvirkede. Jeg mener også, at vore forsikringsselskaber i højere grad kan være med til at sikre bilerne mod tyveri ved en graduering af præmien for dem, der investerer i startspærrer og lignende.
Alt for mange biler bliver stjålet og brugt til hasarderet kørsel.
Vi mener også, at i selve køreundervisningen skal der bruges mere tid på at diskutere moral. Venstre vil på ingen måde holde hånden over de trafikanter, som kører uansvarligt.
Med os kan regeringen lave gode trafiksikkerhedsaftaler, men vi vil ikke være med til at kriminalisere hele samfundet på grund af, at der er nogle, der groft overtræder loven.
Vi skal jo også huske, at vi aldrig kan lovgive på en sådan måde, at der aldrig vil ske ulykker.
Der vil altid ske en række hændelige uheld.
Her til morgen, inden jeg tog til København, hørte jeg om en 80-årig mand, der var gået over for rødt lys og var blevet kørt ihjel.
Jamen det kan man jo ikke gardere sig imod.
Det vil altid ske og fortsat ske, uanset hvor mange færdselsreguleringer vi laver.